Γνωμοδότηση για το Πράσινο Βιβλίο σχετικά με την ελευθέρωση των υποδομών τηλεπικοινωνιών και των δικτύων καλωδιακής τηλεόρασης - Μέρος ΙΙ

(95/C 301/09)

Στις 30 Ιανουαρίου 1995, και σύμφωνα με το άρθρο 198 της Συνθήκης ΕΚ, η Επιτροπή αποφάσισε να ζητήσει τη γνώμη της Οικονομικής και Κοινωνικής Επιτροπής για το Πράσινο Βιβλίο σχετικά με την ελευθέρωση των υποδομών τηλεπικοινωνιών και καλωδιακής τηλεόρασης - Μέρος ΙΙ ».

Το τμήμα μεταφορών και επικοινωνιών, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 10 Ιουλίου 1995. Εισηγητής ήταν ο κ. von Schwerin.

Η ΟΚΕ, στην 328η σύνοδο ολομέλειας, της 13ης και 14ης Σεπτεμβρίου 1995 (συνεδρίαση της 13ης Σεπτεμβρίου), υιοθέτησε με μεγάλη πλειοψηφία, 2 ψήφους κατά και 5 αποχές την ακόλουθη γνωμοδότηση.

1. Εισαγωγή

1.1. Το Πράσινο Βιβλίο βασίζεται στο ψήφισμα του Συμβουλίου της 22ας Ιουλίου 1993 σχετικά με την εξέταση της κατάστασης που επικρατεί στον τομέα των τηλεπικοινωνιών και το οποίο προβλέπει τη μελλοντική υιοθέτηση μιας πολιτικής για τις υποδομές τηλεπικοινωνιών με βάση μια ευρεία διαδικασία διαβουλεύσεων με την ευκαιρία της δημοσίευσης του Πράσινου Βιβλίου.

1.2. Σε αυτό, λαμβάνονται υπόψη τα τελικά συμπεράσματα των συνεδριάσεων του Ευρωπαϊκού Συμβουλίου της Κέρκυρας (24 και 25 Ιουνίου 1994) σχετικά με την έκθεση για την Ευρώπη και την παγκόσμια κοινωνία των πληροφοριών. Η εν λόγω έκθεση καταρτίσθηκε από ομάδα υψηλών προσωπικοτήτων υπό την προεδρία του κ. Bangemann, μέλους της Επιτροπής και αναφέρει ότι η ελευθέρωση που έχει ήδη αρχίσει στον τομέα των τηλεπικοινωνιών πρέπει να επιταχυνθεί με την εισαγωγή του ανταγωνισμού όσον αφορά τόσο τις υποδομές όσο και τις υπηρεσίες όπου ακόμη επικρατεί το μονοπώλιο.

1.3. Στις 25 Οκτωβρίου 1994, η Ευρωπαϊκή Επιτροπή υιοθέτησε ένα Πράσινο Βιβλίο σχετικά με την ελευθέρωση των υποδομών τηλεπικοινωνιών και καλωδιακής τηλεόρασης (Μέρος Ι). Στο έγγραφο αυτό, η Επιτροπή καθορίζει τις γενικές αρχές και το χρονοδιάγραμμα που θα χρησιμεύσουν ως βάση για τις διαβουλεύσεις σχετικά με την επεξεργασία ενός συνολικού σχεδίου για τις υποδομές στην Ευρωπαϊκή Ένωση.

1.4. Με το ψήφισμα της 22ας Δεκεμβρίου 1994, το Συμβούλιο θέσπισε τις αρχές και το χρονοδιάγραμμα για την ελευθέρωση των υποδομών τηλεπικοινωνιών. Η πλήρης ελευθέρωση των υποδομών δικτύων θα πρέπει να έχει πραγματοποιηθεί έως την 1η Ιανουαρίου 1998, συμπεριλαμβανομένων των πρόσθετων μεταβατικών σταδίων που παραχωρούνται σε ορισμένα κράτη μέλη σύμφωνα με την οδηγία του Συμβουλίου της 22ας Ιουλίου 1993.

1.5. Με την παρουσίαση στις 6 Ιανουαρίου 1995 από την Επιτροπή, του δεύτερου μέρους του Πράσινου Βιβλίου σχετικά με την ελευθέρωση των υποδομών τηλεπικοινωνιών και καλωδιακής τηλεόρασης, θα πρέπει πλέον να διεξαχθεί ευρεία συζήτηση με όλα τα ενδιαφερόμενα μέρη σχετικά με τα σημαντικότερα ζητήματα που αφορούν τη μελλοντική ρύθμιση των υποδομών δικτύων.

1.6. Συνεπώς, το σύνολο του Μέρους 1 και του Μέρους 2 του Πράσινου Βιβλίου αποτελεί την αρχή μιας διαδικασίας για τη χάραξη μιας στρατηγικής για τις υποδομές της Ένωσης και προϋπόθεση για τη διεύρυνση της διαδικασίας ελευθέρωσης που εκτός από την φωνητική τηλεφωνία, θα καλύπτει το σύνολο του τομέα των τηλεπικοινωνιών.

2. Το Πράσινο Βιβλίο της Επιτροπής

2.1. Γενικές παρατηρήσεις

2.1.1. Η Οικονομική και Κοινωνική Επιτροπή αναγνωρίζει τη σημασία του Πράσινου Βιβλίου, το οποίο περιλαμβάνει προτάσεις σχετικά με τη βάση και το χρονοδιάγραμμα των μελλοντικών ρυθμίσεων για τις υποδομές δικτύων στην Ευρωπαϊκή Ένωση και εισάγει μια ευρεία διαβούλευση σύμφωνα με το ψήφισμα του Συμβουλίου της 22ας Δεκεμβρίου 1994 (94/C 379/03). Η ΟΚΕ υπογραμμίζει την ανάγκη ενός σαφούς κανονιστικού πλαισίου και χρονοδιαγράμματος προκειμένου να υπάρχει ασφάλεια όσον αφορά το σχεδιασμό από όλα τα ενδιαφερόμενα μέρη, συμπεριλαμβανομένων των παραδοσιακών και νέων επενδυτών. Η ΟΚΕ τονίζει, συμφωνώντας με τα συμπεράσματα της Υπουργικής διάσκεψης της Ομάδας των Επτά (G7) σχετικά με την κοινωνία των πληροφοριών, ότι οι αποδέκτες των υπηρεσιών πρέπει να συμμετέχουν κατά προτεραιότητα στη θέσπιση ενός νομοθετικού πλαισίου, το οποίο να επιτρέπει την παροχή υπηρεσιών υψηλής ποιότητας σε προσιτές τιμές.

2.1.2. Η Οικονομική και Κοινωνική Επιτροπή αναγνωρίζει το στόχο που έθεσε η Επιτροπή με το Πράσινο Βιβλίο και ο οποίος αφορά τη θέσπιση ενός σαφούς και προβλέψιμου νομοθετικού πλαισίου, το οποίο θα επιτρέψει:

- την υλοποίηση της εσωτερικής αγοράς τηλεπικοινωνιών, με την οποία θα ενισχυθεί η ανάπτυξη βασικής και προηγμένης υποδομής στην ΕΕ 7

- την προσφορά αποτελεσματικών και αποδοτικών τηλεπικοινωνιακών υπηρεσιών στην Ευρώπη, από τις οποίες θα επωφεληθούν η βιομηχανία, οι διάφοροι αποδέκτες και οι πολίτες 7

- την ενθάρρυνση των επενδύσεων του δημόσιου και ιδιωτικού τομέα, την ανάπτυξη και την καινοτομία, συμβάλλοντας έτσι στην απασχόληση και τη συνοχή σε μια κοινωνική Ευρώπη.

2.1.3. Το Πράσινο Βιβλίο ασχολείται με τα ακόλουθα θέματα:

I. Εισαγωγή και στόχοι

II. Επιλεγείσα προσέγγιση και πεδίο εφαρμογής

III. Παρούσα κατάσταση

IV. Κύριες δυνάμεις αλλαγής

V. Γενικές υπηρεσίες

VI. Απασχόληση, κοινωνικά και πολιτιστικά θέματα

VII. Επέκταση των θεμελιωδών αρχών της κοινοτικής πολιτικής τηλεπικοινωνιών

VIII. Μελλοντική ανάπτυξη του κανονιστικού πλαισίου για την επίλυση των προβλημάτων συνοχής

IX. Θέματα που εξετάζονται στις διαβουλεύσεις και παραρτήματα (περιλαμβάνονται μελέτες για την προετοιμασία του Πράσινου Βιβλίου και κατάλογος των κυριώτερων κανονιστικών μέτρων και προτάσεων).

2.1.4. Οι σημαντικότερες προκλήσεις και θέσεις ή μέτρα του Λευκού Βιβλίου συνοψίζονται στο κεφάλαιο VII, σε ένδεκα σημεία:

1. Γενικές αρχές

2. Αποκλειστικά και ειδικά δικαιώματα στον τομέα των μεταφορών

3. Διαδικασίες χορήγησης άδειας εκμετάλλευσης, κριτήρια επιλογής και προϋποθέσεις που συνδέονται με τη χορήγηση άδειας

4. Διασύνδεση και διαλειτουργικότητα

5. Ελεύθερη πρόσβαση στις δημόσιες υποδομές - εφαρμογή των κανόνων του ανταγωνισμού και των αρχών της παροχής ανοιχτού δικτύου (ΟΝΡ)

6. Μέτρα διατήρησης και ανάπτυξης των γενικών υπηρεσιών σε ένα ανταγωνιστικό περιβάλλον

7. Ιδιαιτερότητα των περιφερειακών περιοχών με λιγότερο ανεπτυγμένα δίκτυα

8. Μέτρα διασφάλισης στον τομέα του ανταγωνισμού

9. Η διεθνής διάσταση: Διεθνές εμπόριο τηλεπικοινωνιακών υπηρεσιών

10 Πρόσβαση στα δικαιώματα χρήσης, την αρίθμηση, τις συχνότητες και τους καταλόγους

11. Δράση σε συναφείς τομείς.

Η ΟΚΕ λαμβάνει αναλυτικά θέση όσον αφορά τόσο τα εν λόγω σημεία όσο και τις προβλεπόμενες προθεσμίες στο κεφάλαιο « Ειδικές παρατηρήσεις ».

3. Ειδικές παρατηρήσεις

3.1. Η προβλεπόμενη κατάργηση των αποκλειστικών και ειδικών δικαιωμάτων για τη χρήση της υποδομής με σκοπό την παροχή τηλεπικοινωνιακών υπηρεσιών βασίζεται στην προσέγγιση σε δύο φάσεις που προβλέπει το Πράσινο Βιβλίο.

1η φάση: προβλέπει την άμεση κατάργηση των υφιστάμενων περιορισμών που αφορούν τη διάθεση των ίδιων ή εναλλακτικών υποδομών (για την παροχή τηλεπικοινωνιακών υπηρεσιών μέσω δορυφόρου, την κινητή τηλεφωνία και τις τηλεπικοινωνιακές υπηρεσίες που ήδη έχουν ελευθερωθεί στο πλαίσιο των σταθερών δικτύων, συμπεριλαμβανομένων των δικτύων καλωδιακής τηλεόρασης). Στις τηλεπικοινωνιακές υπηρεσίες των σταθερών δικτύων, οι οποίες έχουν ήδη ελευθερωθεί, περιλαμβάνονται οι υπηρεσίες φωνητικής και μη φωνητικής τηλεφωνίας και οι υπηρεσίες πληροφορικής που απευθύνονται σε κλειστές ομάδες χρηστών στο πλαίσιο του δικτύου « Corporate Network ». Για το θέμα αυτό, η ΟΚΕ εκφράζει την ανησυχία της όσον αφορά τον ενδεχόμενο κίνδυνο ορισμένοι νέοι οργανισμοί παροχής υπηρεσιών να οικειοποιηθούν, έως το 1998 και με ελεύθερη ερμηνεία της έννοιας « κλειστές ομάδες χρηστών », μεγάλα μέρη της αγοράς, χωρίς ωστόσο η εν λόγω αγορά να υπόκειται σε οποιεσδήποτε ρυθμίσεις. Μια τέτοια προσέγγιση θα μπορούσε να οδηγήσει σε πρόωρη κατάρρευση του μονοπωλίου των δικτύων πολύ πριν από την προαναφερθείσα ημερομηνία και να προκαλέσει σοβαρές απώλειες εσόδων για τους οργανισμούς τηλεπικοινωνιών. Αυτή η πρόωρη ελευθέρωση δεν αφήνει καμία δυνατότητα στους οργανισμούς τηλεπικοινωνιών των κρατών μελών να προσαρμοστούν στις νέες συνθήκες. Σχετικά, πρέπει να ληφθούν ιδιαιτέρως υπόψη οι διαφορές στην ανάπτυξη και την αναπτυξιακή δυναμική στα κράτη μέλη. Επιπλέον, η προωθούμενη ελευθέρωση θα μπορούσε να βλάψει την εκπόνηση ενός συνολικού σχεδίου και, ακόμη, να οδηγήσει σε προβλήματα προσαρμογής κατά τη θέση σε εφαρμογή ενός ρυθμιστικού πλαισίου.

2η φάση: η δεύτερη φάση, η οποία εξετάζεται στη συνέχεια, αφορά τους οργανισμούς παροχής υπηρεσιών που έχουν άδεια εκμετάλλευσης και λειτουργούν βάσει νέων ή των υφιστάμενων υποδομών φωνητικής τηλεφωνίας που σύντομα θα ελευθερωθούν με βάση τα μέτρα που προβλέπονται στο δεύτερο μέρος του Πράσινου Βιβλίου.

3.2. Η διατήρηση, η ανάπτυξη και η χρηματοδότηση γενικών τηλεπικοινωνιακών υπηρεσιών είναι αποφασιστικοί παράγοντες για τη μελλοντική ανάπτυξη των τηλεπικοινωνιών στην Κοινότητα. Η ΟΚΕ εκφράζει τη λύπη της διότι η διαπιστώσεις του ψηφίσματος του Συμβουλίου της 7ης Φεβρουαρίου 1994 σχετικά με αρχές για την παροχή γενικών τηλεπικοινωνιακών υπηρεσιών δεν αντικατοπτρίζονται επαρκώς στο Πράσινο Βιβλίο. Το Πράσινο Βιβλίο προτείνει να δοθεί σε όλους του χρήστες η δυνατότητα πρόσβασης σε ένα κατώτερο όριο υπηρεσιών ορισμένης ποιότητας, σε προσιτές τιμές λαμβανομένων υπόψη και των μειονεκτούντων ατόμων. Η ΟΚΕ θεωρεί ότι οι περιορισμένες υπηρεσίες φωνητικής τηλεφωνίας και η περιορισμένη υποδομή δεν είναι κατάλληλες για την μελλοντική ανάπτυξη. Επίσης, θεωρεί ότι οι χρήστες επιθυμούν συνολικές γενικές υπηρεσίες που να ανταποκρίνονται στις ανάγκες τους και οι οποίες στο μέλλον μπορούν να αναπτυχθούν περαιτέρω ανάλογα με την τεχνική εξέλιξη.

Η ΟΚΕ θεωρεί ότι η μετάβαση στην κοινωνία των πληροφοριών θα επηρεασθεί ιδιαίτερα από τις νέες τεχνολογίες και τις νέες υπηρεσίες στον τομέα των πολυμέσων. Από την άποψη αυτή, επαναλαμβάνει με έμφαση ότι πρέπει να παρέχονται σε όλους τους χρήστες ίσες ευκαιρίες και ισότιμη πρόσβαση στις σύγχρονες υπηρεσίες πληροφορικής και τηλεπικοινωνιών, κυρίως με τη διάθεση ευρείας υποδομής.

Η ΟΚΕ συμφωνεί με την πρόταση που αναφέρει ότι πρέπει να θεσπιστεί ένας διαφανής σχεδιασμός καθορισμού του κόστους της παροχής γενικών υπηρεσιών και της χρηματοδότησής της. Ωστόσο, εκφράζει ορισμένες επιφυλάξεις όσον αφορά τον προτεινόμενο τρόπο υπολογισμού του κόστους των γενικών υπηρεσιών. Ως βάση για τον υπολογισμό δεν μπορεί να αποτελέσει μόνο το καθαρό κόστος παροχής υπηρεσιών σε μη προσοδοφόρους πελάτες και μη προσοδοφόρα παροχής δημοσίων τηλεφώνων, υπηρεσιών άμεσης ανάγκης και άλλων κοινωνικών υποχρεώσεων. Με την προοπτική των μελλοντικών συνθηκών ανταγωνισμού, είναι ιδιαίτερα σημαντικό να ληφθεί πλήρως υπόψη όχι μόνο το κόστος συντήρησης των δικτύων (κόστος λειτουργίας) αλλά και το επενδυτικό κόστος λόγω των μελλοντικών ενεργειών εκσυγχρονισμού και επέκτασης του δικτύου και του εξοπλισμού. Οι δαπάνες αυτές πρέπει να κατανεμηθούν όσο το δυνατόν πιο δίκαια μεταξύ των οργανισμών εκμετάλλευσης και των οργανισμών παροχής υπηρεσιών, με την κατάλληλη συνεισφορά και το σεβασμό της αρχής της αναλογικότητας. Κυρίως προέχει να προσδιορίσει η Επιτροπή πολύ σύντομα και όχι μέχρι τον Ιανουάριο 1996, τις αρχές που θα διέπουν τις γενικές υπηρεσίες και τις λεπτομέρειες χρηματοδότησης τους.

3.3. Όσον αφορά τη διασύνδεση και την διαλειτουργικότητα, το Πράσινο Βιβλίο διαπιστώνει την ανάγκη μιας ειδικής οδηγίας για την διασύνδεση και το πλαίσιο της εφαρμογής της ανοικτής παροχής δικτύου (ΟΝΡ). Όσον αφορά την εφαρμογή των προϋποθέσεων για την ΟΝΡ, η ΟΚΕ έχει υιοθετήσει σχετική γνωμοδότηση στις 31 Μαΐου 1995 (CES 582/95).

3.4. Όσον αφορά τη χορήγηση αδειών εκμετάλλευσης, παρουσιάζονται τόσο οι αρχές που διέπουν τις διαδικασίες χορήγησης αδειών όσο και τα κριτήρια επιλογής. Η ΟΚΕ θεωρεί ότι είναι αιτιολογημένος ο περιορισμός του αριθμού των αδειών για τεχνικούς λόγους. Επιπλέον, πρέπει να περιορισθεί ο αριθμός των αδειών που χορηγούνται και η επιλογή να διέπεται από εμπορικές ρυθμίσεις, με βάση τις ουσιαστικές ανάγκες και, στην περίπτωση των δικτύων που προορίζονται γενικά για το κοινό, με βάση τις ανάγκες κοινής ωφέλειας. Η ΟΚΕ συμφωνεί με τη διαπίστωση ότι οι προϋποθέσεις χορήγησης άδειας, που βασίζονται σε αντικειμενικά κριτήρια, πρέπει να είναι διαφανείς και να μην επιφέρουν διακρίσεις και επίσης, να λαμβάνεται υπόψη η αρχή της αναλογικότητας. Ακόμη, είναι της άποψης ότι διαδικασίες χορήγησης άδειας πρέπει να διαμορφωθούν κατά τρόπο μη γραφειοκρατικό.

3.5. Προκειμένου να διασφαλισθεί ο θεμιτός ανταγωνισμός και η πλήρης εφαρμογή των κανόνων του, είναι πρωταρχικό να πραγματοποιηθεί οργανωμένη μετάβαση από το σημερινό μονοπωλιακό καθεστώς σε ένα σύστημα ελεύθερου ανταγωνισμού, πλήρως ανεξάρτητο όπου η δραστηριότητα του ιδιωτικού ή του δημόσιου τομέα να διέπεται από το άρθρο 222 της Συνθήκης. Μόνο έτσι μπορεί να εξαλειφθεί το ενδεχόμενο καταχρηστικής συμπεριφοράς στην αγορά και να αποφευχθούν οι επιβαρύνσεις που επιβάλλονται μονομερώς στους παρέχοντες την υποδομή. Προς τούτο, είναι επιπλέον σημαντικό, οι επιχειρήσεις που έχουν δραστηριότητα σε ένα τομέα που προστατεύεται από το μονοπώλιο (ενέργεια, άλλοι τομείς που καλύπτονται από τοπικό μονοπώλιο) να μην προβαίνουν σε διασταυρούμενη χρηματοδότηση των δραστηριοτήτων τους στον τομέα των τηλεπικοινωνιών με έσοδα που προέρχονται από τις μονοπωλιακές δραστηριότητες.

Ο καθορισμός των προϋποθέσεων για το ρυθμιστικό πλαίσιο πρέπει να ακολουθεί διαφανή κριτήρια, να έχει αντικειμενικούς στόχους, να μην επιφέρει διακρίσεις και να είναι δεσμευτικός για όλους τους μελλοντικούς οργανισμούς προκειμένου να διαφυλαχθεί η ισότητα των ευκαιριών και η απρόσκοπτη λειτουργία του ανταγωνισμού.

3.6. Η ΟΚΕ υπογραμμίζει τις προτάσεις του Πράσινου Βιβλίου σχετικά με την πρόσβαση στα δικαιώματα χρήσης, τις ραδιοσυχνότητες και την αρίθμηση. Όσον αφορά τα δικαιώματα χρήσης, η ΟΚΕ διαπιστώνει ότι στο πλαίσιο της εισαγωγής του ανταγωνισμού στην αγορά υποδομών, τα κράτη μέλη πρέπει να φροντίσουν ώστε οι οργανισμοί τηλεπικοινωνιών να υπόκεινται στις ίδιες συνθήκες με τους ανταγωνιστές τους.

3.7. Η ΟΚΕ συμφωνεί με τα μέτρα που προβλέπονται από το Πράσινο Βιβλίο για τους συναφείς τομείς (προστασία των δεδομένων, οπτικοακουστικός τομέας, μέσα μαζικής ενημέρωσης και προστασία της πνευματικής ιδιοκτησίας).

3.8. Οι επιδράσεις στην κοινωνία και στις κοινωνικές συνθήκες είναι ουσιαστικής σημασίας για τη συνέχιση της ελευθέρωσης. Ωστόσο, η ΟΚΕ εκφράζει την ανησυχία της για το γεγονός ότι η δημιουργία νέων θέσεων απασχόλησης στον τομέα των τηλεπικοινωνιών και ενδεχομένως και σε άλλους τομείς, δεν θα μπορέσει να αντισταθμίσει τις απώλειες που έχουν ήδη σημειωθεί ή που θα σημειωθούν στο μέλλον, ιδίως στους οργανισμούς που μέχρι αυτή τη στιγμή ανήκουν στο δημόσιο τομέα. Πρέπει ωστόσο να αναφερθεί ότι είναι φυσικό να σημειώνονται απώλειες θέσεων απασχόλησης λόγω της τεχνικής προόδου και της εισαγωγής νέων τεχνολογιών. Οι διαδικασίες εναρμόνισης και ελευθέρωσης απαιτούν ορισμένη ισορροπία προκειμένου να εξασφαλισθεί, προς το συμφέρον των απασχολούμενων στον τομέα, ότι τα αναμενόμενα μέτρα ελευθέρωσης θα είναι κοινωνικώς αποδεκτά.

Από την άποψη αυτή, είναι απαραίτητο να συνοδευθεί η μετάβαση στην κοινωνία των πληροφοριών από δέσμη μέτρων, τα οποία θα αφορούν συγκεκριμένα τα προσόντα των σημερινών εργαζομένων καθώς και την εξάντληση όλων των δυνατοτήτων διαφύλαξης της απασχόλησης. Για το θέμα αυτό, οι εμπειρίες και τα προγράμματα που εφαρμόζονται στον τομέα της σιδηρουργίας και της ναυπηγίας πρέπει να χρησιμεύσουν ως παράδειγμα σε εκείνα που εισάγονται και χρηματοδοτούνται σε ευρωπαϊκό και εθνικό επίπεδο. Η ΟΚΕ αναγνωρίζει την ορθότητα της αναφοράς που πραγματοποιεί το Πράσινο Βιβλίο στην ανάγκη επαγγελματικού αναπροσανατολισμού και μετατοποθέτησης των εργαζομένων κατά τη μετάβαση από τον παραδοσιακό τομέα τηλεπικοινωνιών σε ένα ανταγωνιστικό περιβάλλον.

Εξάλλου, εκφράζει την ικανοποίησή της για την πρόταση της Επιτροπής να θέσει σε εφαρμογή ένα πρόγραμμα συνολικής δράσης προκειμένου να διερευνήσει τους ενδεχόμενους κινδύνους για την υγεία που συνδέονται με τον πολλαπλασιασμό των σταθερών και μη καλωδιακών υποδομών και προκειμένου να επιταχυνθεί η εκπόνηση των απαραίτητων προδιαγραφών ασφαλείας.

3.9. Όσον αφορά τη συνολική προσέγγιση στον τομέα της υποδομής και την εξασφάλιση μιας ισότιμης πρόσβασης στις αγορές των τρίτων χωρών, η ΟΚΕ διαπιστώνει ότι η ΕΕ πρέπει να συνεχίσει να δίνει την προτεραιότητα στο σεβασμό της αρχής της αμοιβαιότητας έναντι των τρίτων χωρών, δηλαδή, έναντι εταίρων που έχουν εισάγει περιορισμούς στο κανονιστικό τους πλαίσιο. Η ΟΚΕ θεωρεί ότι τούτο δεν μπορεί να αποτελέσει μόνο γενικό στόχο αλλά πρέπει να δοθούν εγγυήσεις όσον αφορά την ισοδύναμη και πραγματική πρόσβαση στην αγορά και τη θέσπιση σαφών ορισμών και συνθηκών αμοιβαιότητας ως αντιστάθμιση για την πρόσβαση στην ευρωπαϊκή αγορά. Για όσο διάστημα δεν έχει επιτευχθεί ο στόχος αυτός, είναι σημαντικό να να επιφυλαχθεί η ΕΕ του δικαιώματος διατήρησης προϋποθέσεων παρόμοιων με εκείνες που ισχύουν στις αγορές των τρίτων χωρών όσον αφορά την πρόσβαση στην αγορά ή τη χορήγηση αδειών εκμετάλλευσης.

3.10. Η ΟΚΕ εκφράζει την ικανοποίησή της διότι η Επιτροπή επιδιώκει την άμεση επίτευξη της ελευθέρωσης της υποδομής τηλεπικοινωνιών και πραγματοποιεί συζητήσεις σχετικά με τις εξελίξεις που θα επέλθουν μετά το 1998 στη σχετική πολιτική, η οποία πρέπει να ανταποκρίνεται στο καθήκον της τεχνολογικής και οικονομικής σύγκλισης.

3.11. Ικανοποιητικό είναι ότι η Επιτροπή λαμβάνει υπόψη τη διεθνή διάσταση της υλοποίησης της κοινωνίας των πληροφοριών και επιδιώκει πολυμερείς λύσεις. Όσον αφορά το μέλλον της κοινωνίας των πληροφοριών, η ΟΚΕ κρίνει σημαντικό η ελευθέρωση να πραγματοποιηθεί σε λογικό χρονικό διάστημα, κατά τρόπο υπεύθυνο και να λαμβάνει υπόψη τα διάφορα συμφέροντα.

4. Συμπεράσματα

4.1. Η ΟΚΕ αναγνωρίζει ότι η ελευθέρωση των υποδομών τηλεπικοινωνιών έχει ουσιαστική σημασία για τον περαιτέρω οικονομικό και κοινωνικό εκσυγχρονισμό της Ευρώπης. Η μορφή του νομοθετικού πλαισίου καθορίζει την ορθή λειτουργία του ανταγωνισμού, την ικανότητα καινοτομίας της ευρωπαϊκής οικονομίας, την ποικιλία της προσφοράς στις τηλεπικοινωνίες (στους τομείς που προηγούνται ή έπονται) καθώς και τη διαφύλαξη της απασχόλησης και της ανάπτυξης των συνθηκών εργασίας και διαβίωσης.

4.2. Η ελευθέρωση των αγορών πρέπει να συνοδεύεται από ρυθμίσεις στον κοινωνικό, οικονομικό και τεχνολογικό τομέα προκειμένου να προλαμβάνεται κάθε ανεπιθύμητη εξέλιξη. Το γεγονός αυτό προϋποθέτει συνολικές γενικές υπηρεσίες που να λαμβάνουν υπόψη την εξέλιξη της ευρωπαϊκής κοινωνίας. Για το λόγο αυτό, πρέπει να εξασφαλισθεί η χρηματοδότησή της.

4.3. Κατά την άποψη της ΟΚΕ, επιβάλλεται να ληφθούν κατά προτεραιότητα υπόψη τα συμφέροντα των πολιτών και τα εμπορικά συμφέροντα.Όσον αφορά τους εργαζομένους, η εργασία και η κατάρτιση καθώς και οι αποδεκτές συνθήκες εργασίας αποτελούν τη βάση μιας κοινωνίας των πληροφοριών που επιδιώκει την τεχνολογική και την κοινωνική πρόοδο. Μόνο με τον τρόπο αυτό θα γίνει ευρέως αποδεκτή μια σύγχρονη και προοδευτική πολιτική τηλεπικοινωνιών και μόνον έτσι μπορεί να υπάρξουν προοπτικές για την οικονομική ενδυνάμωση της Ευρώπης.

4.4. Η ΟΚΕ θεωρεί ότι η Επιτροπή θα χρειασθεί να καταρτίσει ομάδα εμπειρογνωμόνων, η οποία να ερευνήσει τις επιπτώσεις της ελευθέρωσης στην παρούσα κατάσταση της απασχόλησης, ούτως ώστε να περιγράψει τις κοινωνικές συνέπειες και να προτείνει λύσεις. Επίσης, η Επιτροπή θα πρέπει να πραγματοποιήσει προς την κατεύθυνση αυτή, περαιτέρω μελέτες, οι οποίες να τεθούν υπόψη της ομάδας εμπειρογνωμόνων.

4.5. Η ΟΚΕ θεωρεί ότι για ένα παρόμοιο αξιόλογο μελλοντικό θέμα η Επιτροπή πρέπει να παροτρυνθεί να διασφαλίσει μια όσο το δυνατό ευρεία συζήτηση με βάση μια πρόταση οδηγίας σύμφωνα με το άρθρο 100 Α της Συνθήκης.

4.6. Από τη δημοσίευση του Mέρους ΙΙ και την έναρξη των εργασιών της ΟΚΕ, η Επιτροπή εξέδωσε πολλά έγγραφα, επέφερε τροποποιήσεις και προέβη σε δηλώσεις σχετικά με τις μελλοντικές της δράσεις.

Σε ορισμένα σχέδια της Επιτροπής προβλέπονται δράσεις που προτείνονται στη γνωμοδότηση της ΟΚΕ, η οποία δεν είχε μέχρι στιγμής τη δυνατότητα να εξετάσει τις επιπτώσεις της πολιτικής της Επιτροπής. Ελπίζει, όμως, να μπορέσει να το πράξει σύντομα.

Βρυξέλλες, 13 Σεπτεμβρίου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER